Huopalahden nimismiehenpiiri
Suomen Suuriruhtinaanmaan Asetuskokoelma 36/1912

Keisarillisen Suomen Senaatin päätös

Oulunkylän ja Kottbyn kylien ynnä useiden kylien, yhdyskuntain ja talojen erottamisesta Helsingin pitäjän nimismiehenpiiristä uudeksi Huopalahti-nimiseksi nimismiehenpiiriksi.

Annettu Helsingissä 14 päivänä helmikuuta 1912.

Keisarilliselle Suomen Senaatille Armossa annetun vallan nojalla on Keisarillinen Senaatti tänään tapahtuneessa esittelyssä Uudenmaan läänin Kuvernöörin esityksestä nähnyt hyväksi määrätä että Oulunkylän ja  Kottbyn kylät, Oulunkylän huvilayhdyskunta, Pakinkylä, Tuomarinkylä, Nackbölen kylä, Tomtbackan yksinäistalo, Kårbölen kylä, Kånalan kylä, Talin kylä, Pitäjänmäen rautatiealue, Munksnäsin säteri ynnä Löfönsaari, Vähä-Huopalahden kylä, Fredriksbergin huvilayhdyskunta ja Drumsön kylä ovat erotettavat Helsinginpitäjän nimismiehenpiiristä uudeksi Huopalahti-nimiseksi nimismiehenpiiriksi, jota vastoin jälellä olevat osat Helsingin pitäjää niinkuin tähänkin saakka muodostavat Helsingin nimismiehenpiirin; ja on tämän johdosta Uudenmaan läänin vuosirahansääntöön otettava yksi nimismies lisäksi, joka saa sellaisille virkamieheille säädetyt palkkaedut, sekä sanotun läänin Kuvernöörin ryhdyttävä toimenpiteisiin Keisarillisen Senaatin edellämainitun päätöksen täytäntöön saattamiseksi.

Helsingissä, 14 päivänä helmikuuta 1912.

Siviilitoimituskunnan v. t. Päällikkö,

Senaattori, Kenraaliluutnantti W. Markoff.

Albin Rimppi.

Lakitekstit